Möödunud laupäeval lauldi Võru praostkonna vaimulikul laulupäeval Rõuges Issandale kiituseks ning  ligimesele rõõmuks.  Üheteistkümnest (koos Petseriga) praostkonna kogudusest oli lauljatega kohal viis, lisaks sama palju külalisrühmi.  Kui lauljad rongkäigus alt Ööbikuorust lauluga mäkke tõusid, võttis neid vastu vägev puhkpillimuusika. Pasunakoor Kungla Väino Repi juhtimisel oli valmis ühinema ühendkooriga, et koos siirduda Rõuge Maarja kirikusse, kus avati kontsert-jumalateenistus lauluga «Ma tõstan taeva poole silma» (KLPR 266).  Jumalateenistusena üles ehitatud päeva alguspalve ütles  kohalik vaimulik, aprillis Rõuge õpetajaks kinnitatud Mait Mölder, päevakohase kõne pidas praost Urmas Nagel ning lõpupalve abipraost Üllar Salumets. Kohaliku omavalitsuse poolt tõi tervitused Rõuge vallavolikogu esimees Jaak Pächter.   Mait Mölderi vahendusel kulges laulupäev, omasuguste reas üheksas, plaanipäraselt: «Ilm oli nagu taevaisalt tellitud. Igati sobilik selliseks koosviibimiseks.»  Pärast kiriklikku osa siirduti kirikuaeda kehakinnituseks, päevale pani punkti Taizé palvus.  Praostkonna kogudustest olid kohal Räpina, Põlva, Rõuge, Kanepi ja Võru. Külalised olid Harju-Jaani ja Sangaste kogudusest, lisaks Misso, Meremäe ning Võru segakoor Tervis. Osalejaid koos publikuga oli vaatlejate hinnangul üle 200 inimese.